2018. gada 3. aprīlī Noteikumi Nr. 197

Rīgā (prot. Nr. 18 11. §)

**Noteikumi par komercdarbības atbalsta piešķiršanas nosacījumiem sociālajiem uzņēmumiem un atbalsta piešķiršanas kārtību**

Izdoti saskaņā ar

Sociālā uzņēmuma likuma

8. panta sesto daļu

1. Noteikumi nosaka kārtību, kādā piešķir Sociālā uzņēmuma likuma (turpmāk – likums) 8. panta pirmajā daļā minēto atbalstu sociālajam uzņēmumam, un nosacījumus komercdarbības atbalsta piešķiršanai.
2. Komercdarbības atbalsta nosacījumu piemērošanu sociālajiem uzņēmumiem un to uzskaiti nodrošina Labklājības ministrija.

3. Likuma 8. panta pirmajā daļā minēto atbalstu sociālajam uzņēmumam sniedz kā *de minimis* atbalstu saskaņā ar Komisijas (ES) 2013. gada 18. decembra Regulu Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (dokuments attiecas uz EEZ) (Eiropas Savienības Oficiālais Vēstnesis, 2013. gada 24. decembris, Nr. L 352/1) (turpmāk – Komisijas regula Nr. 1407/2013) vai Komisijas 2014. gada 27. jūnija Regulu (ES) Nr. 717/2014 par Līguma par Eiropas Savienības darbību 107. un 108. panta piemērošanu *de minimis* atbalstam zvejniecības un akvakultūras nozarē (Eiropas Savienības Oficiālais Vēstnesis, 2014. gada 28. jūnijs, Nr. L 190/45) (turpmāk – Komisijas regula Nr. 717/2014) attiecībā uz zivsaimniecības uzņēmumiem, kas darbojas saskaņā ar Eiropas Parlamenta un Padomes 2013. gada 11. decembra Regulu (ES) Nr. 1379/2013 par zvejas un akvakultūras produktu tirgu kopīgo organizāciju un ar ko groza Padomes Regulas (EK) Nr. 1184/2006 un (EK) Nr. 1224/2009 un atceļ Padomes Regulu (EK) Nr. 104/2000 (Eiropas Savienības Oficiālais Vēstnesis, 2013. gada 28. decembris, Nr. L 354/1), vai Komisijas 2013. gada 18. decembra Regulu (ES) Nr. 1408/2013 par Līguma par Eiropas Savienības darbību 107. un 108. panta piemērošanu *de minimis* atbalstam lauksaimniecības nozarē (Eiropas Savienības Oficiālais Vēstnesis, 2013. gada 24. decembris, Nr. L 352/9) (turpmāk – Komisijas regula Nr. 1408/2013).

4. Atbalsta sniedzējs, pieņemot lēmumu par *de minimis* atbalsta piešķiršanu sociālajam uzņēmumam, ievēro šādus nosacījumus:

4.1. *de minimis* atbalstu piešķir, ievērojot Komisijas regulas Nr. 1407/2013 1. panta 1. punktā, Komisijas regulas Nr. 717/2014 1. panta 1. punktā un Komisijas regulas Nr. 1408/2013 1. panta 1. punktā minētos nozaru un darbības ierobežojumus. Ja sociālais uzņēmums darbojas arī nozarēs, kas minētas Komisijas regulas Nr. 1407/2013 1. panta 1. punkta "a", "b" vai "c" apakšpunktā, tas nodrošina šo nozaru darbību vai izmaksu nošķiršanu atbilstoši tam, kā norādīts Komisijas regulas Nr. 1407/2013 1. panta 2. punktā;

4.2. pirms lēmuma pieņemšanas par *de minimis* atbalsta piešķiršanu atbalsta sniedzējs pārbauda, vai sociālajam uzņēmumam piešķiramais atbalsts nepalielina attiecīgajā fiskālajā gadā, kā arī iepriekšējos divos fiskālajos gados saņemtā *de minimis* atbalsta kopējo apmēru līdz līmenim, kas pārsniedz Komisijas regulas Nr. 1407/2013 3. panta 2. punktā, Komisijas regulas Nr. 717/2014 3. panta 2. un 3. punktā vai Komisijas regulas Nr. 1408/2013 3. panta 2. un 3. punktā noteikto maksimālo *de minimis* apmēru. Izvērtējot finanšu atbalsta apmēru, atbalsta sniedzējs vērtē saņemto *de minimis* atbalstu viena vienota uzņēmuma līmenī. Viens vienots uzņēmums ir tāds uzņēmums, kas atbilst Komisijas regulas Nr. 1407/2013 2. panta 2. punktā, Komisijas regulas Nr. 1408/2013 2. panta 2. punktā un Komisijas regulas Nr. 717/2014 2. panta 2. punktā minētajiem kritērijiem;

4.3. šo noteikumu ietvaros saņemto *de minimis* atbalstu var apvienot ar citu *de minimis* atbalstu līdz Komisijas regulas Nr. 1407/2013 3. panta 2. punktā vai Komisijas regulas Nr. 717/2014 3. panta 2. punktā, vai Komisijas regulas Nr. 1408/2013 3. panta 2. punktā noteiktajam attiecīgajam robežlielumam saskaņā ar Komisijas regulas Nr. 1407/2013 5. panta 1. punktu vai Komisijas regulas Nr. 717/2014 5. panta 1. un 2. punktu, vai Komisijas regulas Nr. 1408/2013 5. panta 1. un 2. punktu;

4.4. atbalstu, tajā skaitā pašvaldības atbalstu vai *de minimis* atbalstu, var apvienot ar atbalstu vienām un tām pašām attiecināmajām izmaksām, kas sniegts citā atbalsta programmā vai individuālajā atbalsta projektā, saskaņā ar Komisijas regulu Nr. 1407/2013, Komisijas regulu Nr. 717/2014 vai Komisijas regulu Nr. 1408/2013, nepārsniedzot maksimāli pieļaujamo atbalsta intensitāti, kas noteikta citā atbalsta programmā vai individuālajā atbalsta projektā, kā arī nepārsniedzot Eiropas Komisijas lēmumā noteikto maksimālo atbalsta apmēru saskaņā ar Komisijas regulas Nr. 1407/2013 5. panta 2. punktu vai Komisijas regulas Nr. 717/2014 5. panta 3. punktu, vai Komisijas regulas Nr. 1408/2013 5. panta 3. punktu;

4.5. finanšu atbalstu sociālajam uzņēmumam nepiešķir, ja tam ar tiesas spriedumu ir pasludināts maksātnespējas process, ar tiesas spriedumu tiek īstenots tiesiskās aizsardzības process vai ar tiesas lēmumu tiek īstenots ārpustiesas tiesiskās aizsardzības process, tam ir uzsākta bankrota procedūra, piemērota sanācija vai mierizlīgums, tā saimnieciskā darbība ir izbeigta vai tas atbilst normatīvajos aktos noteiktajiem kritērijiem, lai tam pēc kreditoru pieprasījuma pieprasītu maksātnespējas procedūru.

5. Atbalsta sniedzējs *de minimis* atbalsta uzskaiti veic saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem vai saskaņā ar normatīvajiem aktiem par *de minimis* atbalsta uzskaites un piešķiršanas kārtību zvejniecības un akvakultūras nozarē, vai saskaņā ar normatīvajiem aktiem par *de minimis* atbalsta uzskaites un piešķiršanas kārtību lauksaimniecības nozarē.

6. Atbalsta sniedzējs saskaņā ar sociālā uzņēmuma pieteikuma dokumentācijā norādīto informāciju nosaka piešķiramā *de minimis* atbalsta apmēru, aizpilda uzskaites veidlapu par *de minimis* atbalsta piešķiršanu un pieņem lēmumu par atbalsta piešķiršanu. Atbalsta sniedzējs izstrādā pieteikuma veidlapas paraugu, ko publicē savā tīmekļvietnē.

7. Sociālais uzņēmums iepriekšējā gada darbības pārskatā ietver informāciju par atbalsta periodā vispārējā nodokļu režīma ietvaros (t. i., režīmā, kas būtu jāpiemēro, ja sociālais uzņēmums nepiedalītos likumā paredzētajā atbalsta programmā) aprēķināmo uzņēmumu ienākuma nodokli.

8. Atbalsta sniedzējs nosaka faktiski piešķirto atbalsta apmēru sociālajam uzņēmumam un pieņem lēmumu par izmaiņām faktiski piešķiramā atbalsta apmērā divu mēnešu laikā pēc iepriekšējā gada darbības pārskata saņemšanas.

9. Atbalsta programmu ietvaros *de minimis* atbalsta apmēru aprēķina, ievērojot likuma 8. panta pirmajā daļā noteiktos izdevumus, kurus sociālais uzņēmums neietver ar uzņēmumu ienākuma nodokli apliekamajā bāzē.

10. Ja atbalsta sniedzējs konstatē, ka sociālais uzņēmums ir pārsniedzis *de minimis* atbalsta maksimālo apmēru, tas ierosina atcelt sociālā uzņēmuma dalību atbalsta programmā un normatīvajos aktos noteiktajā kārtībā nodrošina, ka sociālais uzņēmums atmaksā atbalsta maksimālā apmēra pārsniegumu.

11. Atbalsta sniedzējs un atbalsta saņēmējs datus par *de minimis* atbalsta shēmu glabā 10 fiskālos gadus atbilstoši Komisijas regulas Nr. 1407/2013 6. panta 4. punktam vai Komisijas regulas Nr. 717/2014 6. panta 4. punktam, vai Komisijas regulas Nr. 1408/2013 6. panta 4. punktam.

12. Lēmumu par atbalsta piešķiršanu saskaņā ar Komisijas regulu Nr. [1407/2013](http://eur-lex.europa.eu/eli/reg/2013/1407/oj/?locale=LV), Komisijas regulu Nr. [717/2014](http://eur-lex.europa.eu/eli/reg/2014/717/oj/?locale=LV) un Komisijas regulu Nr. [1408/2013](http://eur-lex.europa.eu/eli/reg/2013/1408/oj/?locale=LV) var pieņemt līdz 2021. gada 30. jūnijam.

Ministru prezidents Māris Kučinskis

Labklājības ministrs Jānis Reirs